बरसात के कारण खस्ता हालत हुए घर में अपने परिवार सहित रह रही विधवा महिला काके कौर की, इस घर के गिरने की चिंता तब खत्म हो गई जब ब्लॉक बाल्यांवाली की साध -संगत ने बहन के विनती करने पर कुछ ही घंटों में मकान बना कर विधवा महिला को दे दिया। जानकारी अनुसार गांव पित्थो के निवासी पाल सिंह का लम्बी बीमारी कारण देहांत हो गया था। उसे बचाने के लिए परिवार ने सब कुछ दाव पर लगा दिया परंतु वह बच न सका। पाल सिंह के देहांत बाद में उसके परिवार का कमाई का साधन बंद हो गया। विधवा काके कौर के घर पांच बेटियां व एक बेटे के पालन पोषण की जिम्मेदारी अकेली उस पर आने से काफी मुश्किलों का सामना करना पड़ा व उसे घर का गुजारा चलाने के लिए दो लड़कियों को भी स्कूल से हटाना पड़ा। बीते दिनों भारी बरसात के कारण काके कौर के मकान में दरारें आ गई, जिस कारण उसे घर गिरने की चिंता सताने लगी और सरकार की ओर से भी उसे कोई मदद नहीं दी गई।